Christian H. Hansen (DF), 2003-02-21:
Jeg vil gerne starte med at sige, at i Dansk Folkeparti byder vi lovforslaget velkommen.
Den 14. marts 2002 fremsatte Dansk Folkeparti beslutningsforslag nr. B 67, forslag til folketingsbeslutning
om en kulegravning af dyreværnsloven
Justitsministeren oplyste dengang under behandlingen, at ministeren var enig i intentionerne bag forslaget, og ministeren oplyste også, at den interesse for bedre dyrevelfærd, der lå bag Dansk Folkepartis forslag, var helt på linje med de tanker, regeringen havde på området.
Dog oplyste ministeren til sidst, som det altid sker, når det er et beslutningsforslag, at man ikke ville lægge sig fast på detaljerne, men at regeringen lovede at arbejde videre med det. Resultatet kunne man se, da regeringen lidt senere, i april måned, kom med et oplæg til bedre dyrevelfærd på baggrund af de diskussioner, der havde været i Folketingssalen.
Samme dag var der nemlig også diskussion om to andre forslag, B 62 og B 82.
I forslaget fra ministeren findes der faktisk mange af de ting, som Dansk Folkeparti tidligere har peget på.
Denne skærpelse har nok været tiltrængt i mange år, men det er glædeligt, at der nu sker lidt på området.
Der er et andet punkt i forslaget, som omtaler halekupering, og det er for Dansk Folkeparti et andet lille »men«.
Vi kan se, at ministeren ganske grundigt har undersøgt forskellige muligheder både for og imod, men justitsministeren er kommet frem til, at man på nuværende tidspunkt ikke finder anledning til at foretage ændringer i den gældende ordning.
Her må jeg sige fra Dansk Folkepartis side
, at vi under udvalgsarbejdet nok vil spørge lidt mere til dette område.
Vi mener, at de regler om et totalt forbud, der på nuværende tidspunkt findes i både Norge og Sverige, burde indføres i denne lovgivning.
Der er også et afsnit om salg af dyr til private.
Dansk Folkeparti udtrykte i B 67 et ønske om en særlig information om dyrs behov ved salg til private, også kaldet pasningsvejledninger.
Derfor er det glædeligt at konstatere, at ministeren også har de overvejelser med i forslaget, og vi forstår, at ministeren nu vil gå i gang med at drøfte indholdet af sådanne pasningsvejledninger med de pågældende aktører.
Det synes vi er relevant.
Så er der noget om øget dyreværnsmæssig kontrol, som Dansk Folkeparti også støtter.
Vi havde dog gerne set, at man i denne forbindelse også havde kigget lidt på, om politiet nu er dygtigt nok til at tage sig af de sager, når de kommer ind.
Her tænker vi enten på et direkte dyreværnspoliti, eller at man ude i politikredsene får uddannet nogle politifolk, som kun tager sig af disse sager, men det vender vi også tilbage med under det kommende udvalgsarbejde.
Nu har jeg løftet sløret lidt for, at der i hvert fald fra vores side bliver nogle spørgsmål, men indgangsvinklen er positiv.
Jeg vil som sagt vende tilbage med spørgsmål under udvalgsbehandlingen, og der kan også fra vores side blive tale om, at vi tager problemerne med slagtning uden bedøvelse op.
Vi havde gerne set, det var kommet med ind, når man nu er i gang med at revidere, så det tager vi op under udvalgsbehandlingen og kommer højst sandsynligt med et ændringsforslag om det spørgsmål.
Det er noget, som kan komme dyrene til gode, og det skal vi alle sammen være glade for. Men vi har som sagt en del spørgsmål og også nogle forslag til ændringsforslag.